Olavi Kauhanen

Olavi Kauhanen (23. kesäkuuta 1926 Äyräpää – 30. joulukuuta 2013 Tampere) oli suomalainen keihäänheittäjä ja lentopalloilija.

Kauhanen voitti keihäänheiton Suomen-mestaruuden vuosina 1956 ja 1959 sekä saavutti SM-hopeaa vuosina 1955 ja 1962. Heinäkuussa 1959 Tampereella hän heitti uransa pisimmän heiton 79,63 m, jolla hän sijoittui sillä hetkellä Suomen kaikkien aikojen tilastossa toiseksi. Yhdeksässä maaottelussaan 1954–1959 Kauhanen keräsi viisi voittoa. 

Lentopallossa Kauhanen voitti Suomen-mestaruuden vuosina 1959 ja 1961 Järvensivun Kisan riveissä sekä edusti Suomea MM-kilpailuissa vuonna 1952.

Kauhanen ei kilpaillut olympialaisissa, vaikka oli Melbournen olympiavuonna 1956 Suomen paras keihäänheittäjä. Vaikka hän voitti 1956 Lahdessa Tampereen Pyrinnön väreissä SM-kultaa huipputuloksella 77,35 ja olympiapuvun mitatkin jo otettiin, häntä ei lopulta valittu. Rooman kesäolympialaisiin 1960 vuotta aikaisemmin ennätyksensä heittänyttä Kauhasta ei valittu, koska hän edusti tuolloin TUL:n jäsenseuraa Tampereen Kisa-Tovereita. 

Ikämiehenä vuonna 1966 hän teki M40-sarjan ME:n 72,88, ja vielä 45-vuotiaana hän heitti 64,68. Syyskuun 13. päivänä 1959 hän teki harvinaisen tempun voittaessaan TUL:n keihäsmestaruuden ja Suomen lentopallomestaruuden samana päivänä.

Olavi Kauhanen toimi TUL:n keihäsvalmentajana vuosina 1959–1976.

Kauhanen työskenteli palomiehenä ja eläköityi palomestarina Tampereen palokunnasta. Hän kuoli Tampereella 87-vuotiaana 30. joulukuuta 2013.

Lähteet

Viitteet 

Suomalaiset keihäänheittäjät
Suomalaiset lentopalloilijat
Suomalaiset yleisurheiluvalmentajat
Vuonna 1926 syntyneet
Vuonna 2013 kuolleet